BEGRUNDELSE

Punkt 28 i den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning[1] giver mulighed for gennem en fleksibilitetsmekanisme at anvende Den Europæiske Fond for Tilpasning til Globaliseringen (EGF) med et årligt loft på 500 mio. EUR ud over lofterne i den finansielle rammes relevante udgiftsområder.

Betingelserne for EGF-støtte er fastsat i Europa-Parlamentets og Rådets forordning (EF) nr. 1927/2006 af 20. december 2006 om oprettelse af Den Europæiske Fond for Tilpasning til Globaliseringen[2].

Den 20. december 2010 indgav Nederlandene ansøgning EGF/2010/027 NL/Noord-Brabant hovedgruppe 18 om økonomisk EGF-støtte som følge af afskedigelser i 14 virksomheder, der er aktive inden for NACE (rev. 2)-hovedgruppe 18 ("trykning og reproduktion af indspillede medier")[3] i NUTS II-regionen Noord-Brabant (NL41) i Nederlandene.

Denne ansøgning indgår i en pakke på fire indbyrdes forbundne ansøgninger, som alle vedrører afskedigelser i seks forskellige NUTS-II-regioner i Nederlandene i virksomheder, der er aktive inden for sektoren for trykning og reproduktion af indspillede medier.

Efter en nøje gennemgang af ansøgningen konkluderer Kommissionen i overensstemmelse med artikel 10 i forordning (EF) nr. 1927/2006, at betingelserne for økonomisk støtte i henhold til denne forordning er opfyldt.

RESUMÉ AF ANSØGNINGEN OG ANALYSE

Nøgledata: ||

EGF-referencenummer || EGF/2010/027

Medlemsstat || Nederlandene

Artikel 2 || litra c)

Berørte virksomheder || 14

NUTS II-region || Noord-Brabant (NL41)

NACE (rev. 2)-hovedgruppe || 18 ("trykning og reproduktion af indspillede medier")

Referenceperiode || 16.1.2010 – 16.10.2010

Startdato for de individualiserede tilbud || 16.1.2010

Ansøgningsdato || 20.12.2010

Afskedigelser i referenceperioden || 199

Afskedigede arbejdstagere, der er tiltænkt støtte || 199

Udgifter til de individualiserede tilbud (EUR) || 986 323

EGF-implementeringsomkostninger[4] i EUR || 41 097

EGF-implementeringsomkostninger i procent || 4,0

Samlet budget (EUR) || 1 027 420

EGF-støtte (65 %) i EUR || 667 823

1. Ansøgningen blev forelagt Kommissionen den 20. december 2010 og suppleret med yderligere oplysninger i perioden frem til den 7. marts 2011.

2. Ansøgningen opfylder betingelserne for anvendelse af EGF i artikel 2, litra c), i forordning (EF) nr. 1927/2006 og blev indgivet inden for den frist på 10 uger, der er fastsat i forordningens artikel 5.

Sammenhæng mellem afskedigelserne og de gennemgribende strukturelle ændringer i verdenshandelsmønstrene, som kan tilskrives globaliseringen eller den internationale finansielle og økonomiske krise

3. For at fastslå, at der er en sammenhæng mellem afskedigelserne og den inter­nationale finansielle og økonomiske krise, anfører Nederlandene, at den økonomiske krise førte til en væsentlig nedgang i efterspørgslen hos sektoren for de grafiske medier. Som en konsekvens faldt omsætningen i den grafiske industri med 8,6 % i 2009. Ordrerne fra andre økonomiske sektorer på trykt reklamemateriale, som udgør 35 % af den samlede omsætning i sektoren for trykning og forlagsvirksomhed, faldt drastisk mellem 2008 og 2009 som følge af budgetnedgangen inden for medie- og reklameaktiviteter på grund af den økonomiske krise. Ansøgningen indeholder en række eksempler. I bygge- og anlægssektoren blev budgettet til oplysning og reklame beskåret med 36,8 %, da krisen begyndte, i finanssektoren med 33,2 % og i sektoren for forbrugerelektronik med 30,6 %. Dertil kommer, at den økonomiske krise påvirkede efterspørgslen efter forskellige former for trykt mediemateriale negativt: Efterspørgslen efter populære blade faldt med 25,7 %, for aviser med 24,4 %, for gratisomdelte reklameaviser med 10,54 % og for fagtidsskrifter med 23,4 %.

Dokumentation for antallet af afskedigelser og opfyldelse af kriterierne i artikel 2, litra c)

4. Nederlandene indgav ansøgningen i medfør af interventionskriteriet i artikel 2, litra c), i forordning (EF) nr. 1927/2006, som fastlægger, at en ansøgning om EGF-støtte på små arbejdsmarkeder eller under særlige omstændigheder, der er behørigt begrundet af medlemsstaten, kan godkendes, selv om interventionskriteriet, der er fastsat i artikel 2, litra a) og b), ikke fuldt ud er opfyldt, når afskedigelserne har en alvorlig indvirkning på beskæftigelsen og den lokale økonomi. I et sådant tilfælde skal ansøgeren angive, hvilket af de væsentlige interventionskriterier ansøgningen ikke opfylder.

5. Nederlandene har anført, at ansøgningen afviger fra artikel 2, litra b), som forudsætter mindst 500 afskedigelser over en periode på ni måneder i virksomheder, der er aktive i den samme NACE (rev. 2)-hovedgruppe i én region eller i to sammenhængende regioner på NUTS II-niveau i en medlemsstat.

6. Der er ifølge ansøgningen tale om 199 afskedigelser i 14 virksomheder i samme NACE (rev. 2)-hovedgruppe 18 ("trykning og reproduktion af indspillede medier")[5] i NUTS II-regionen, Noord-Brabant (NL41) i referenceperioden på ni måneder fra 16. januar 2010 til 16. oktober 2010. Alle afskedigelser blev beregnet i overens­stemmelse med artikel 2, stk. 2, andet led, i forordning (EF) nr. 1927/2006.

7. De nederlandske myndigheder fremfører, at denne ansøgning opfylder de krav til forelæggelse, som er fastsat i artikel 2, litra c), i forordning (EF) nr. 1927//2006, og anfører særlige omstændigheder: Den omfatter yderligere afskedigelser i den samme NACE (rev. 2)-hovedgruppe i den samme referenceperiode som de afskedigelser, der er omfattet af ansøgning EGF/2010/029/NL Zuid-Holland og Utrecht hovedgruppe 18, indsendt af Nederlandene i henhold til artikel 2, litra b), i forordning (EF) nr. 1927/2006. Dertil kommer, at Noord-Brabant er en region, der støder op til Zuid-Holland på NUTS II-niveau. Det særlige i sagen skal ses i kombinationen af disse faktorer, som tilsammen medfører en usædvanlig og vanskelig situation for arbejdstagerne og den berørte region.

8. Ifølge Nederlandene befinder Noord-Brabant sig i en meget vanskelig situation. I denne provins steg arbejdsløsheden fra 3,1 % i tredje kvartal af 2008 til 5 % i tredje kvartal af 2010. I Veghel og Uden, som er det næstvigtigste industricentrum for de grafiske medier i Noordoost-Brabant, var arbejdsløsheden inden for de grafiske erhverv 88 % højere i oktober 2010 end i oktober 2008. Desuden fremgår det af visse prognoser[6], at arbejdsmarkedet i Noord-Brabant vil falde yderligere som følge af krisen i de tekniske industrier og bygge- og anlægssektoren, hvilket vil få en betydelig virkning på de ledige arbejdstageres muligheder for at finde et arbejde.

9. Samtidig har den grafiske sektor i Nederlandene været plaget af masseafskedigelser, som det også kan ses af de tre andre indbyrdes forbundne EGF-ansøgninger indsendt af Nederlandene, hvoraf det fremgår, at der er sket mange afskedigelser i virksomhederne inden for den grafiske sektor i andre dele af Nederlandene. Desuden ansøgte Nederlandene i 2009 med held om EGF-medfinansiering for at støtte de arbejdstagere, der var afskediget i samme sektor og i samme NUTS II-region[7].

10. Kommissionens tjenestegrene mener derfor, at de pågældende afskedigelser har en alvorlig indvirkning på beskæftigelsen og den lokale økonomi, og at den vanskelige økonomiske og arbejdsmarkedsmæssige situation i Noord-Brabant kombineret med de yderligere afskedigelser i andre regioner på NUTS II niveau i Nederlandene af samme årsag og i samme periode inden for den samme NACE (rev. 2)-hovedgruppe tilsammen opfylder kriteriet i artikel 2, litra c), i forordning (EF) nr. 1927/2006.

11. Denne fortolkning er også i tråd med Kommissionens udtalelse i forbindelse med vedtagelsen af forordning (EF) nr. 546/2009[8], i henhold til hvilken det blev fastlagt, at "I tilfælde, hvor en ansøgning efter artikel 2, litra b), er indgivet af en medlemsstat, og hvor yderligere afskedigelser er forekommet i en anden NUTS II-region i den samme medlemsstat af samme årsag og i løbet af den samme periode i den samme hovedgruppe i NACE rev. 2, er Kommissionen af den opfattelse, at en ansøgning om bistand fra Globaliseringsfonden for sidstnævnte arbejdstagere kan indgives efter artikel 2, litra c), under påberåbelse af særlige omstændigheder"[9].

Redegørelse for afskedigelsernes uforudseelighed

12. De nederlandske myndigheder fremfører, at den finansielle og økonomiske krise og dens indvirkninger på sektoren ikke kunne forudses. I ansøgningen anføres det, at trykke- og forlagsvirksomhed i Nederlandene inden krisen gennemgik en dyr omstruktureringsproces for at kunne forblive teknisk konkurrencedygtig i forhold til virksomheder uden for Unionen. Sektoren ændredes fra at være efterspørgsels­orienteret til udbudsorienteret, hvilket medførte en stor indsats med hensyn til at forberede de ansatte på en ny arbejdsmåde. Den nuværende krise indebærer en risiko for, at fordelene ved sektorens omfattende investeringer og indsats forsvinder.

Identifikation af de virksomheder, der har gennemført afskedigelser, og de arbejdstagere, der er tiltænkt støtte

13. Ansøgningen vedrører 199 afskedigelser (hvoraf alle er tiltænkt støtte) i nedenstående 14 virksomheder:

Virksomheder og antal afskedigelser

Lithorado BV, Uden || 85

Graphic Web Systems BV, Schijndel || 50

All Color Press, Eersel || 27

Peeters Druk & Printservice BV, Waalre || 4

De Rijense Handelsdrukkerij BV (DRH), Rijen || 6

Manders Grafische Communicatie, Eindhoven || 3

Drukkerij Sprintcopy vof, Bergen op Zoom || 4

Van Engelen BV Waalwijk || 1

Kon. Broese & Peereboom BV Breda || 12

Drukkerij Altorffer, Roosendaal || 1

Drukkerij Hearkens BV Someren || 1

Van der Garde-Jémé, Eindhoven || 1

Lutkie BV, ‘s-Hertogenbosch || 3

Roto Smeets Grafiservices Eindhoven || 1

Virksomheder i alt: 14 || Afskedigelser i alt: || 199

14. De arbejdstagere, der tiltænkes støtte, fordeler sig som følger:

Kategori || Antal || Procent

Mænd || 129 || 64,8

Kvinder || 70 || 35,2

EU-borgere || 187 || 94,0

Ikke-EU-borgere || 12 || 6,0

15-24-årige || 36 || 18,1

25-54-årige || 109 || 54,8

55-64-årige || 50 || 25,1

Over 64 år || 4 || 2,0

15. Otte af de arbejdstagere, der er tiltænkt støtte, er handicappede.

16. Fordelingen på faggrupper er som følger:

Kategori || Antal || Procent

Virksomhedsledere || 14 || 7,0

Akademikere og udøvere af liberale erhverv || 40 || 20,1

Teknikere || 42 || 21,1

Administrativt personale || 24 || 12,1

Service- og salgspersonale || 24 || 12,1

Anlægs- og maskinoperatører og samlebåndsarbejdere || 55 || 27,6

17. Nederlandene har i overensstemmelse med artikel 7 i forordning (EF) nr. 1927/2006 bekræftet, at man i EGF's forskellige gennemførelsesfaser, især med hensyn til adgangen til den, har ført og fortsat vil føre en politik for ligestilling mellem mænd og kvinder og en politik for ikke-forskelsbehandling.

Beskrivelse af det pågældende geografiske område og de relevante myndigheder og andre interessenter

18. Det pågældende geografiske område omfatter provinsen Noord-Brabant. Det er nederlandsk provins, der er centralt beliggende mellem havnebyerne Rotterdam, Antwerpen og det tyske Ruhrområde. Det er den næststørste provins, og den tredje mest befolkede provins i Nederlandene med en befolkningstæthed på næsten 500 indbyggede pr. km2. Den økonomiske situation i Noord-Brabant forværredes i 2009, og dens økonomiske vækst var negativ (-4,7 %) sammenholdt med det foregående år. Af de næsten 2 000 virksomheder inden for de grafiske medier i Nederlandene befandt 14,7 % sig i denne provins og tegner sig for 16,3 % af arbejdspladserne i sektoren for grafiske medier.

19. De vigtigste involverede myndigheder er ministeriet for sociale anliggender og beskæftigelse (SZW) og uddannelsesfonden for den grafiske og medierelaterede sektor (A&O Fonds Grafimedia) udpeget af Rådet for høring i den grafiske og medierelaterede sektor (Raad for Overleg in de Grafimedia Branche-ROGB). Andre relevante interessenter er instituttet for den kreative industri (GOC), den offentlige organisation med ansvar for godtgørelser (UWV werkbedrijf), UWV-mobilitets­centret, ROC Midden Nederland, ROC Mondriaan (de statslige erhvervsuddannelses­centre på regionalt niveau) og Grafisch Lyceum Boxtel; sammenslutningen af små og mellemstore virksomheder (MKB-ondernemingen og arbejdsmarkedsorgani­sationerne: FNV Kiem (fagforening), CNV Media (fagforening), Koninklijk Verbond van Grafische Ondernemingen-KVGO (arbejdsgiverorganisation) for distrikterne Gelderland/Utrecht, Den Haag og Rotterdam samt NUV (arbejdsgiverorganisation).

Afskedigelsernes forventede virkning på beskæftigelsessituationen på lokalt, regionalt og nationalt plan

20. I 2008 og 2009 faldt beskæftigelsen i virksomhederne inden for de grafiske medier i Noord-Brabant med 18 %. De nederlandske myndigheder fremfører, at afskedigelserne i den grafiske sektor vil forværre arbejdsløshedssituationen, som allerede er blevet dårligere som følge af den økonomiske og finansielle krise. I provinsen Noord-Brabant, steg arbejdsløsheden fra 3,1 % i oktober 2008 til 5 % i Oktober 2010. I samme periode steg antallet af arbejdssøgende uden beskæftigelse med 30 % i underregionen Noordoost-Brabant. I denne underregion fremgik det af prognoserne om bygge- og anlægsindustrien og den tekniske industri (begge anses traditionelt for at være sektorer med sikkerhedsnet), at de vil gå yderligere tilbage i de kommende år (f.eks. bygge- og anlægsindustrien, som oplevede en tilbagegang på 7,8 % i 2010 sammenholdt med 2008, og som forventes at miste yderligere 3,4 % af sine arbejdspladser inden 2014), hvilket vil reducere mulighederne væsentligt for at finde et nyt arbejde i denne provins.

Den samordnede pakke af individualiserede tilbud, der søges om støtte til, og en opdeling af de anslåede omkostninger, herunder oplysninger om komplementariteten med foranstaltninger, der modtager støtte gennem strukturfondene

21. Der foreslås følgende typer foranstaltninger, som tilsammen udgør en samordnet pakke af individualiserede tilbud, der har til formål at sikre arbejdstagernes tilbagevenden til arbejdsmarkedet. De vil blive tilbudt de afskedigede arbejdstagere gennem et mobilitetscenter, kaldet centret for kreative karriereforløb (C3).

Forberedelser

– Tilmelding og registrering: Det omfatter et indledende interview for at registrere den afskedigede arbejdstager og finde ud af, hvilke foranstaltninger der er bedst egnede.

– Information og supportfunktion: Det vedrører kollektive møder og en supportfunktion, der skal fremskaffe oplysninger til de afskedigede arbejdstagere om eksisterende foranstaltninger.

Rådgivning

– Rådgivning i forbindelse med jobskift: Denne foranstaltning i forbindelse med jobskift omfatter et individualiseret program med en grundig undersøgelse, etablering af en handlingsplan for karriereforløb og erhvervsuddannelse og en indledende rådgivning på den nye arbejdsplads.

– Outplacement: Formålet er at yde aktiv støtte til afskedigede arbejdstagere, når de søger nyt arbejde.

– Kurser i jobsøgning: Det omfatter en analyse af ledige stillinger, støtte til udarbejdelse af et CV og en ansøgning samt forberedelse til jobinterview.

– Vejledning i forbindelse med virksomhedsetablering Foranstaltningen vedrørende virksomhedsetablering har til formål at hjælpe afskedigede arbejdstagere, som ønsker at starte deres egen virksomhed. Det omfatter retlig bistand, hjælp til udarbejdelse af en forretningsplan og bistand i forbindelse med administrative krav.

Uddannelse

– Uddannelse: Det omfatter erhvervsuddannelse og omskoling, uddannelse inden for ledelse og sociale færdigheder og særlig teknisk omskoling for arbejdstagere, hvis tekniske uddannelser er blevet forældede.

– Anerkendelse af tidligere erfaring (APL): Dette omfatter evaluering af de enkelte arbejdstageres viden og erfaring og identificering af områder, hvor der kræves yderligere uddannelse.

22. De EGF-implementeringsomkostninger, der er medtaget i ansøgningen i overens­stemmelse med artikel 3 i forordning (EF) nr. 1927/2006, dækker forvaltning og kontrolaktiviteter samt oplysning og reklame.

23. De individualiserede tilbud, der forelægges af de nederlandske myndigheder, er aktive arbejdsmarkedsforanstaltninger, som falder ind under de i artikel 3 i forordning (EF) nr. 1927/2006 fastlagte støtteberettigede foranstaltninger. De nederlandske myndigheder anslår de samlede omkostninger for disse tilbud til 986 323 EUR og EGF-implementeringsomkostningerne til 41 097 EUR (4 % af det samlede beløb). Der anmodes om et bidrag fra EGF på i alt 667 823 EUR (65 % af de samlede omkostninger).

Foranstaltninger || Anslået antal arbejdsta­gere, som er tiltænkt støtte || Anslåede omkost­ninger pr. arbejdstag­er, som er tiltænkt støtte (i EUR) || Samlede omkostninger i EUR (EGF og national medfinansie­ring)

Individualiserede tilbud (artikel 3, stk. 1, i forordning (EF) nr. 1927/2006)

Tilmelding og registrering || 199 || 193 || 38 407

Information og supportfunktion || 199 || 86 || 17 114

Rådgivning i forbindelse med jobskift || 75 || 3 594 || 269 550

Outplacement || 60 || 4 448 || 266 880

Kurser i jobsøgning || 60 || 1 410 || 84 600

Vejledning i forbindelse med virksomhedsetablering || 10 || 4 630 || 46 300

Uddannelse || 84 || 2 478 || 208 152

Anerkendelse af tidligere erfaring (APL) || 20 || 2 766 || 55 320

Subtotal - individualiserede tilbud || || 986 323

EGF-implementeringsomkostninger (artikel 3, stk. 3, i forordning (EF) nr. 1927/2006)

Forvaltning || || 10 274

Oplysning og reklame || || 10 274

Kontrolaktiviteter || || 20 549

Subtotal - EGF-implementeringsomkostninger || || 41 097

Samlede anslåede udgifter || || 1 027 420

EGF-støtte (65 % af de samlede omkostninger) || || 667 823

24. De nederlandske myndigheder bekræfter, at ovennævnte foranstaltninger suppleres af foranstaltninger, som er finansieret af strukturfondene. ESF-foranstaltningerne tilbydes kun til arbejdstagere i beskæftigelse, hvorimod EGF-foranstaltningerne har til formål at sikre en tilbagevenden til beskæftigelse for de arbejdstagere, der allerede er afskediget. Forvaltningsmyndigheden for EGF, som også er forvaltnings­myndigheden for ESF, har iværksat de nødvendige kontrolforanstaltninger med henblik på at undgå enhver risiko for dobbelt finansiering.

Dato/datoerne for iværksættelse eller planlagt iværksættelse af individualiserede tilbud til de berørte arbejdstagere

25. Den 16. januar 2010 iværksatte Nederlandene de individualiserede tilbud i den samordnede pakke, som EGF anmodes om at medfinansiere, for de berørte arbejdstagere. Denne dato markerer således begyndelsen af støtteberettigelses­perioden for enhver EGF-støtte.

Procedurer for høring af arbejdsmarkedets parter

26. Arbejdsmarkedets parter blev hørt gennem fonden for arbejdsmarkedet og uddannelse for den grafiske og medierelaterede sektor (Arbeids & Opleidingsfonds Grafimedia branche), som på baggrund af krisen indvilligede i at oprette et mobili­tetscenter for sektoren, kaldet C3 (centret for kreative karriereforløb). Formålet med dette mobilitetscenter er at koordinere de forskellige aktive arbejdsmarkeds­foranstaltninger i samråd med arbejdsmarkedets parter.

27. De nederlandske myndigheder bekræftede, at kravene i den nationale lovgivning og EU-lovgivningen vedrørende kollektiv afskedigelse er blevet overholdt.

Oplysninger om foranstaltninger, som er obligatoriske i henhold til national lovgivning eller kollektive aftaler

28. Med hensyn til de kriterier, der er fastsat i artikel 6 i forordning (EF) nr. 1927/2006, kunne de nederlandske myndigheder i deres ansøgning:

· bekræfte, at den økonomiske EGF-støtte ikke erstatter foranstaltninger, som det påhviler virksomheder at gennemføre i henhold til national lovgivning eller kollektive aftaler

· dokumentere, at de påtænkte aktioner er støtte til de enkelte arbejdstagere og ikke skal tjene til omlægning af virksomheder eller sektorer

· bekræfte, at de ovennævnte støtteberettigede foranstaltninger ikke får støtte fra andre af EU's finansielle instrumenter.

Forvaltnings- og kontrolsystemer

29. Nederlandene har meddelt Kommissionen, at den finansielle støtte vil blive forvaltet og kontrolleret af de samme organer som dem, der forvalter og kontrollerer Den Europæiske Socialfonds midler i Nederlandene. Agenturet for sociale anliggender og beskæftigelse (Agentschap SZW) vil fungere som formidlingsorgan for forvaltnings­myndigheden.

Finansiering

30. På grundlag af ansøgningen fra Nederlandene beløber den foreslåede EGF-støtte til den samordnede pakke af individualiserede tilbud sig til 667 823 EUR, hvilket svarer til 65 % af de samlede omkostninger. Kommissionens foreslåede tildelinger fra fonden er baseret på oplysninger fra Nederlandene.

31. Under hensyn til den maksimale økonomiske støtte fra EGF i henhold til artikel 10, stk. 1, i forordning (EF) nr. 1927/2006 og mulighederne for omfordeling af bevillinger foreslår Kommissionen at anvende EGF til at dække hele det ovennævnte beløb, der opføres under udgiftsområde 1a i den finansielle ramme.

32. Med det foreslåede økonomiske støttebeløb er der fortsat over 25 % af det maksimale årlige beløb, der er øremærket til EGF, til rådighed til tildelinger i årets sidste fire måneder, jf. artikel 12, stk. 6, i forordning (EF) nr. 1927/2006.

33. Den samlede EGF-støtte for EGF-ansøgninger, der henviser til særlige omstændigheder for 2011, herunder det beløb, der er foreslået i dette forslag, overstiger ikke 15 % af det årlige maksimale EGF-beløb, som fastsat i artikel 2, litra c), i forordning (EF) nr. 1927/2006.

34. Med dette forslag om at anvende EGF indleder Kommissionen den forenklede trepartsprocedure, jf. punkt 28 i den interinstitutionelle aftale af 17. maj 2006, for at sikre, at budgetmyndighedens to parter er enige i, at det er nødvendigt at anvende fonden, og kan tilslutte sig det beløb, der anmodes om. Kommissionen opfordrer den af budgetmyndighedens to parter, som på rette politiske niveau først når til enighed om udkastet til forslaget om anvendelse af fonden, til at underrette den anden part og Kommissionen om sine hensigter. Hvis den ene af budgetmyndighedens to parter ikke kan give sin tilslutning, indkaldes der til et formelt trepartsmøde.

35. Kommissionen forelægger særskilt en anmodning om overførsel for at få specifikke forpligtelses- og betalingsbevillinger opført på budgettet for 2011, jf. punkt 28 i den interinstitutionelle aftale af 17. maj 2006.

Kilder til betalingsbevillinger

36. Der er fortsat et beløb på 6 692 277 EUR til rådighed på budgetposten 04.0501, efter at budgetmyndighedens to parter har vedtaget tre afgørelser på i alt 10 371 321 EUR og under hensyntagen til de fem sager, der i øjeblikket drøftes af budget­myndigheden, og som beløber sig til i alt 30 545 352 EUR. Det beløb, der er til rådighed, vil blive anvendt til at dække beløbet på 667 823 EUR, som er nødvendigt i forbindelse med denne ansøgning.

Forslag til

EUROPA-PARLAMENTETS OG RÅDETS AFGØRELSE

om anvendelse af Den Europæiske Fond for Tilpasning til Globaliseringen i henhold til punkt 28 i den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning (EGF/2010/027 NL/ Noord-Brabant hovedgruppe 18 fra Nederlandene)

EUROPA-PARLAMENTET OG RÅDET FOR DEN EUROPÆISKE UNION HAR –

under henvisning til traktaten om Den Europæiske Unions funktionsmåde,

under henvisning til den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning[10], særlig punkt 28,

under henvisning til Europa-Parlamentets og Rådets forordning (EF) nr. 1927/2006 af 20. december 2006 om oprettelse af Den Europæiske Fond for Tilpasning til Globaliseringen[11], særlig artikel 12, stk. 3,

under henvisning til forslag fra Europa-Kommissionen[12], og

ud fra følgende betragtninger:

(1) Den Europæiske Fond for Tilpasning til Globaliseringen (EGF) blev oprettet med henblik på at yde supplerende støtte til arbejdstagere, der afskediges som følge af gennemgribende strukturelle ændringer i verdenshandelsmønstrene, som kan tilskrives globaliseringen, og at hjælpe dem med at vende tilbage til arbejdsmarkedet.

(2) Anvendelsesområdet for EGF blev udvidet for ansøgninger indgivet fra den 1. maj 2009, så det også kom til at omfatte støtte til arbejdstagere, der bliver afskediget som en direkte følge af den internationale finansielle og økonomiske krise.

(3) Den interinstitutionelle aftale af 17. maj 2006 giver mulighed for at anvende EGF inden for et årligt loft på 500 mio. EUR.

(4) Nederlandene indgav den 20. december 2010 en ansøgning om anvendelse af EGF i forbindelse med afskedigelser i 14 virksomheder, der var aktive inden for NACE (rev. 2)-hovedgruppe 18 (trykning og reproduktion af indspillede medier) i NUTS II-regionen Noord-Brabant (NL41), og supplerede denne ansøgning med yderligere oplysninger frem til den 7. marts 2011. Ansøgningen opfylder kravene til fastlæggelse af støttebeløbets størrelse, jf. artikel 10 i forordning (EF) nr. 1927/2006. Kommissionen foreslår derfor, at der ydes en støtte på 667 823 EUR.

(5) Der bør derfor som følge af Nederlandenes ansøgning ydes støtte fra EGF –

VEDTAGET DENNE AFGØRELSE:

Artikel 1

Inden for rammerne af Den Europæiske Unions almindelige budget for regnskabsåret 2011 stilles der et beløb til rådighed fra Den Europæiske Fond for Tilpasning til Globaliseringen (EGF) på 667 823 EUR i forpligtelses- og betalingsbevillinger.

Artikel 2

Denne afgørelse offentliggøres i Den Europæiske Unions Tidende.

Udfærdiget i Bruxelles/Strasbourg, den [...].

På Europa-Parlamentets vegne På Rådets vegne

Formand Formand

[1] EUT C 139 af 14.6.2006, s. 1.

[2] EUT L 406 af 30.12.2006, s. 1.

[3] Europa-Parlamentets og Rådets forordning (EF) nr. 1893/2006 af 20. december 2006 om oprettelse af den statistiske nomenklatur for økonomiske aktiviteter NACE rev. 2 og om ændring af Rådets forordning (EØF) nr. 3037/90 og visse EF-forordninger om bestemte statistiske områder (EUT L 393 af 30.12.2006, s. 1)

[4] I overensstemmelse med artikel 3, stk. 3, i forordning (EF) nr. 1927/2006.

[5] Europa-Parlamentets og Rådets forordning (EF) nr. 1893/2006 af 20. december 2006 om oprettelse af den statistiske nomenklatur for økonomiske aktiviteter NACE rev. 2 og om ændring af Rådets forordning (EØF) nr. 3037/90 og visse EF-forordninger om bestemte statistiske områder (EUT L 393 af 30.12.2006, s. 1).

[6] LISA/Vestigingenregister Noord-Brabant 2008. Bureau Louter. UWV Werkbedrijf Arbeidsmarktprognose 2009-2010 en 2011-2014.

[7] EGF/2009/027 Noord-Brabant og Zuid-Holland hovedgruppe 18. Denne ansøgning blev godkendt af budgetmyndigheden den 24. november 2010 ((2010/741/EU) (EUT L 318 af 4.12.2010, s..38).

[8] Europa-Parlamentets og Rådets forordning (EF) nr. 546/2009 af 18. juni 2009 om ændring af forordning (EF) nr. 1927/2006 om oprettelse af Den Europæiske Fond for Tilpasning til Globaliseringen (EUT L 167 af 29.6.2009, s. 26).

[9] Rådsdokument 10304/09 ADD1 af 8.6.2009.

[10] EUT C 139 af 14.6.2006, s. 1.

[11] EUT L 406 af 30.12.2006, s. 1.

[12] EUT C […] af […], s. […].